Dele van N12 bly gesluit ná petroltenkwa-ongeluk’n Petroltenkwa het Saterdag ’n ongeluk op Kliprivierrylaan naby die N12-afrit in Johannesburg gemaak. (Foto: Verskaf / Xolani Fihla) Dele van die N12 in Johannesburg was teen Sondagmiddag steeds gesluit nadat ŉ petroltenkwa Saterdag ŉ ongeluk op Kliprivierrylaan gemaak en op ’n graswal langs die N12-oos beland het. Xolani Fihla, woordvoerder vir die Johannesburgse metropolisie, sê die N12-oos bly gesluit by die Kliprivierrylaan-oorgang, asook by Suideroord in Johannesburg-Suid sodat die pad skoongemaak kan word. Die tenkwa het Saterdagmiddag langs die N12-oos gery toe die voertuig die pad verlaat, op die graswal beland en teen die betonmuur van die Kliprivierrylaan-oorgang gebots het. Twee mense was in die voertuig. Fihla sê die bestuurder van die wit Scania-tenkwa sowel as die passasier het ernstige beserings opgedoen en moes met ŉ helikopter na die Chris Hani Baragwanath‑hospitaal vervoer word. Albei was in die tenkwa vasgekeer en moes met spesiale toerusting bevry word. Geen ander voertuie was in die ongeluk betrokke nie. “ŉ Saak van roekelose en nalatige bestuur sal by die Mondeor-polisiestasie vir verdere ondersoek aangegee word,” het Fihla gesê.